ม็อบยืดเยื้อ 2 เดือนเจ๊ง 7 หมื่นล้าน
ม.หอการค้า ชี้ หากม็อบเสื้อแดง&nbsp;บุกยึดสีลมอีกจุด&nbsp;ปักหลักชุมนุมยืดเยื้อ 2 เดือนสูญ 7&nbsp; หมื่นล้านบาท
18 เม.ย. 2553

ม.หอการค้า ชี้ หากม็อบเสื้อแดง บุกยึดสีลมอีกจุด ปักหลักชุมนุมยืดเยื้อ 2 เดือนสูญ 7  หมื่นล้านบาท 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า หากเสื้อแดงตั้งจุดชุมนุมที่ ถ.สีลม อีกจุดหนึ่ง คงเป็นเพราะเห็นว่าการชุมนุมย่านธุรกิจสามารถกดดันรัฐบาลได้มาก โดยจุดแยกราชประสงค์เป็นแหล่งการค้าช็อปปิ้ง ขณะที่ ถ.สีลม เป็นแหล่งธุรกิจ ห้างร้าน บริษัท โรงแรมและธนาคาร ซึ่งจะมีผลกระทบต่อเศรษฐกิจของประเทศ มีผลต่อความเชื่อมั่นของผู้บริโภค นักลงทุน โดยจะมีผลกระทบต่อการเจรจาธุรกิจการค้า การเดินทาง ส่วนความเสียหายที่เป็นตัวเลขยังไม่ขอประเมิน ส่วนตัวเลขความเสียหายที่เกิดขึ้นจากการชุมนุมที่คาดว่ายืดเยื้อถึง 2 เดือน จนถึงวันที่ 15 พฤษภาคม ที่แกนนำจะไปมอบตัวนั้น คาดว่ามีประมาณ 50,000-70,000 ล้านบาท ภายใต้สถานการณ์ปกติไม่มีเหตุการณ์ปะทะรุนแรงเพิ่มเติม
นายธนวรรธน์ กล่าวเพิ่มเติมถึงกรณีที่พันธมิตรประชาชนเพื่อประชาธิปไตย ประชุมเพื่อตรวจสอบกำลังพลและเตรียมเคลื่อนไหวว่า ขณะนี้ยังไม่มีความชัดเจนว่าจะมีความเคลื่อนไหวลักษณะใด สถานการณ์ยังไม่น่ากังวล แต่รัฐบาลต้องระมัดระวัง ติดตามการชุมนุมของกลุ่มต่างๆ เพราะมีความสุ่มเสี่ยงที่แต่ละกลุ่มจะปะทะกันได้